**L’ENEMIC TAMBÉ POT SER L’ALIAT** *Categoria G1*

La Leila era una nena que tenia por de la foscor. Molta, però molta por. Per a ella, la nit era el pitjor moment del dia. La seva mare va intentar trobar una solució milers de vegades, però res funcionava. Abans tenia una llumeta que la calmava al costat del llit, però el seu pare li va dir que, si sempre es posava el llum, mai podria superar la seva por, motiu pel qual se’l va treure.

La nit que va fer sis anys, però, tot va canviar. Com sempre, es va ficar dins el llit i va apagar el llum amb una subtil tremolor als dits. La por va ser instantània, però el pànic va perdre el relleu quan va sentir una figura que es movia dins l’habitació: “Estigues quieta”, es va dir per si mateixa. La seva ment va començar a divagar, i estava decidint si la figura era una bruixa, un monstre o una fada dolenta, quan va recordar les paraules de la seva mare: “Leila, aquestes coses no existeixen. Deixa de fer-hi voltes”. Molt endins seu, la Leila sabia que la seva mare tenia raó, però la foscor posava llenya al seu potent foc anomenat imaginació. Un foc incontrolable, s’ha de dir, i també una mica perillós.

Els seus pensaments es van tallar al segon que va començar a entreveure la figura tafanejant damunt el seu escriptori. De sobte, es va girar envers ella, estava a pocs centímetres del llit, quan... PUM! Milers de rajos de llum van sortir d’una mena de porta blanca de la qual en sortia un unicorn.

* Fora d’aquí, monstre!- va dir l’unicorn.

La Leila estava tan atònita que no va poder contestar, d’haver tingut les forces li hagués dit “Que mal educat, que estàs a casa meva! Espera que els meus pares s’assabentin del que has dit!”

Més endavant, la Leila va saber que l’unicorn no es dirigia a ella, sinó a la figura:

* Mala sort, no me’n puc anar. Tinc un treballat pendent -va dir amb els ulls clavats en la nena.

La Leila estava cada vegada més confosa. Com que la llum que sortia de la porta blanca inundava l’habitació, va aprofitar per fixar-se en la figura. Semblava una ombra. Era de color gris i no tenia ulls ni nas ni orelles. Només tenia un petit somriure que es va esborrar quan el petit unicorn, que era de color blau, li va llançar una mena de purpurina que el va fer desaparèixer.

L’unicorn es va aproximar a la Leila, que l’observava amb uns ulls com taronges:

* Visca, visca, per fi t’hem trobat! Vinc d’un regne màgic anomenat Loliana. Els reis d’aquest meravellós país han estat buscant la seva filla, que va ser raptada fa anys, durant molt de temps. Per fi t’hem trobat! -va repetir-. La princesa perduda ha estat trobada! Quan el regne enemic es va assabentar d’on eres, van voler portar-te amb ells per fer xantatge als reis. Els monstre que acaba de desaparèixer provenia d’aquell regne, però no et preocupis, l’he enviat a la presó de Loliana amb aquesta increïble purpurina -va dir enèrgicament-. Ara et portaré cap al regne, però només pots venir-hi a la nit perquè ja tens una vida aquí i el portal no funciona de dia. Quan tornis cap a la Terra et trobaràs al llit, però recorda: això no és un somni -va afegir amb un somriure.

La Leila no s’ho podia creure. Mentre, l’unicorn l’anava dirigint cap a la porta. En sortir, va veure grans prats de colors plens de flors de tota mena, criatures que segons els seus pares eren inexistents, un gran sol. Era impressionant.

A partir, d’aquell dia, la Leila va anar cada nit a aquell màgic regne. A mesura que passaven els anys, la dificultat de la nena per passar pel portal, també creixia, ja que era més gran que la primera vegada que la va travessar.

L’última nit que va poder anar a Loliana va ser molt trista. Els comiats no són molt agradables. La reina li va dir:

* Filla, demà ja no podràs entrar aquí. Has crescut molt. No et preocupis, et donaré el poder de no tenir por de la foscor. Si alguna vegada aquest poder s’afebleix, recorda’ns i podràs superar la por de la qual sempre t’hem guardat.

Acabada la nit, la Leila es va trobar al llit com sempre i es va sorprendre en sentir que no tenia por. Com el seu pare li havia dit “Quan creixis, ja no tindràs por de la foscor”.

Encara que li costés admetre la realitat, la Leila sabia que res del que havia viscut a Loliana era real. Només era el lloc on la seva imaginació l’havia portat per protegir-se de la por. Era el seu lloc segur, el lloc que li proporcionava calma enmig d’aquella tempesta que sorgia en apagar el llum. Qui hauria dit que la seva pitjor enemiga, la foscor, li hagués regalat un tresor tan gran com la seva imaginació. La tempesta li havia donat la fórmula per obtenir la calma.

Per si us ho demaneu, no va tornar mai més a Loliana.

*Omniscient* Ada Pernas (4t ESO)